Ужо сцерлася трухлявая легенда аб тым, што мяне (або прапрапрапрадзеда) пакарала неба. Нібы за тое, што адапхнуў ад сваёй хаты таго, хто нёс свой крыж і стаміўся. Мае блазны, жанглёры і артысты не вераць у выдадзенае прызначэнне. Яны радуюцца зялёнаму лесу, сіняму мору і ўмеюць зачароўваць маладзіц. Япавінен забяспечыць рэгулярную запраўку ежай двух тузінаў страўнікаў. Для гэтага ў розных паселішчах перыядычна арандую пакрыты каменем пляц, разляпляю афішы, купляю рэквізіт наўзамен зношанага і прадаю квіткі. З пераменнай ступенню фінансавага поспеху, але з аднолькава высокім узроўнем крэатыўнасці, трупа выступае ў розных гарадах і сёлах. Але не канцэрты або спектаклі, не апладысменты або манеты з’яўляюцца мэтай бесперапынных гастроляў. Гэта – толькі яркая форма, утрыманнем з’яўляецца шлях.